Ulla Tørnæs (V), 2011-03-17:
Jeg vil gerne starte med at takke Liberal Alliance for at have rejst dagens forespørgsel, og det vil jeg, fordi jeg nøjagtig lige så inderligt som hr. Simon Emil Ammitzbøll håber, at vi i dag langt om længe kan få de svar fra Socialdemokraterne og SF, som vi nu har efterlyst i knap et år, på, hvordan og hvornår danskerne skal arbejde mere, med andre ord: hvordan de 12 minutter fra »En Fair Løsning« skal gennemføres.
Det vender jeg tilbage til.
Først vil jeg naturligvis gerne slå fast, at for Venstre er det fuldstændig afgørende, at der føres en ansvarlig økonomisk politik.
Det er og bliver en mærkesag for os.
Vi vil ikke være med til at øge gælden yderligere.
Vi vil ikke være med til at føre en uansvarlig økonomisk politik, sådan som det netop kommer til udtryk i Socialdemokraternes og SF's »En Fair Løsning« – en uansvarlig økonomisk politik, der meget vel vil risikere at føre til rentestigninger til ugunst for først og fremmest erhvervslivet og beskæftigelsen, men så sandelig også til ugunst for helt almindelige boligejere.
Derfor skal vi naturligvis også leve op til de henstillinger, vi får fra EU om at stramme finanspolitikken, nøjagtig som regeringen har gjort med bl.a. genopretningspakken.
Store offentlige overskud blev vendt til underskud.
Men heldigvis tyder meget på, at dansk økonomi nu er godt på vej ud af krisen, bl.a. takket være det faktum, at ledigheden heldigvis ikke voksede så meget som frygtet.
Men meget tyder på, at det lysner for mange danske virksomheder.
Jeg kan fuldt ud tilslutte mig beskæftigelsesministerens og skatteministerens besvarelser og deres udmærkede gennemgange af alle de mange initiativer, som regeringen allerede har gennemført, også de reformudspil, som regeringen har lagt frem for at sikre den langsigtede holdbarhed i dansk økonomi.
Jeg skal således ikke bruge min taletid på at gentage det, som ministrene allerede så glimrende har gennemgået.
Dog vil jeg gerne benytte lejligheden til at fremhæve den dagpengereform, som blev vedtaget sidste forår, som et meget væsentligt element i netop genopretningspakken.
Dagpengereformen bidrager, når den er fuldt indfaset, med 13.000 fuldtidspersoner til arbejdsstyrken.
I Venstre er vi meget tilfredse med, at et flertal i Folketinget vedtog dagpengereformen, og vi ser den som et meget væsentligt bidrag til at sikre det nødvendige fremtidige arbejdsudbud, altså det, der er til drøftelse med forespørgslen i dag.
Det samme gælder regeringens forslag til tilbagetrækningsreform med den gradvise udfasning af efterlønnen, der vil øge arbejdsudbuddet med 70.000 fuldtidspersoner og styrke de offentlige finanser med 18 mia. kr. i 2020.
Sammen med regeringens SU-reform og oplæg til førtidspensionsreform vil vi dermed kunne udvide arbejdsstyrken med samlet set 95.000 fuldtidspersoner.
Skattestoppet har siden 2001 været det faste og gode fundament for dansk skattepolitik og har sikret, at skatter og afgifter er holdt i ro.
Med forårspakken 2.0 fortsatte vi linje fra de seneste to skatteaftaler, forårspakken fra 2004 og lavere skat på arbejde fra 2007 med at sænke skatten på arbejde for alle indkomstgrupper.
Ud fra devisen, det skal kunne betale sig at arbejde, har vi således ad flere omgange sænket skatten på arbejde.
Samlet set medfører regeringens økonomiske politik en styrkelse af dansk økonomi, der svarer til mere end 12 minutter om dagen i gennemsnit.
Tilbage til de 12 minutter: For ingen her i Folketinget i dag er vel i tvivl om, at forespørgslen, det hørte vi også hr. Simon Emil Ammitzbøll netop redegøre for, handler om at sætte fokus på den manglende sammenhæng i Socialdemokraternes og SF's såkaldte plan, »En Fair Løsning«, som blev lanceret med sloganet: Har du 12 minutter, har vi en plan.
Ja, sådan hed det dengang på store billboards rundtomkring i bybilledet.
Det skulle angiveligt kunne forbedre dansk økonomi med 15 mia. kr.
S og SF mangler imidlertid at fortælle danskerne, hvordan arbejdstiden konkret skal øges.
S og SF har ikke villet, eller også har man ganske enkelt ikke kunnet, anvise konkrete tiltag, der kan skaffe 15 mia. kr. via øget arbejdstid.
Tværtimod har partierne alene sagt nej, nej og atter nej til konkrete forslag, der netop øger arbejdsudbuddet.
Nej til kortere dagpengeperiode.
Nej til regeringens skattereformer, der flytter beskatningen fra arbejdsindkomst.
Og senest klart nej til tilbagetrækningsreformen, der gradvis afskaffer efterlønnen.
Vi mangler altså fortsat svar på, hvad det er, S og SF vil.
Jeg er for så vidt enig med S og SF i, at der i fremtiden vil være behov for, at danskerne arbejder længere tid, enten ved at være flere timer på arbejdsmarkedet hver uge eller ved at trække sig senere tilbage fra arbejdsmarkedet.
Men problemet med S og SF's plan er jo, at det er og bliver et luftkastel – fine ord på et fint stykke papir – for vi mangler jo konkrete forslag og anvisninger på, hvordan de vil få danskerne til at arbejde mere.
Men der er jo ikke meget, der tyder på, at LO's formand, Harald Børsting, vil tvinge sine medlemmer til at gå op i tid.
Senest har Socialdemokraternes politiske ordfører, hr. Henrik Sass Larsen, skabt endnu mere tvivl om 12-minutters-planen, idet han understreger, at man først skal arbejde mere, når den registrerede ledighed er nede under 100.000 ledige.
Med andre ord: De 12 minutter er og bliver ukonkrete tanker, der altså intet har at gøre med, hvordan S og SF vil løse de alvorlige udfordringer, som dansk økonomi står over for.
»Folketinget konstaterer, at den internationale økonomiske krise har betydet markant forøgede økonomiske udfordringer for Danmark.
Regeringen har med genopretningspakken sikret en holdbar offentlig økonomi på kort sigt.
Folketinget konstaterer, at den demografiske udvikling betyder, at der er behov for gennem reformer at sikre grundlaget for vækst, velstand og en sund offentlig økonomi på længere sigt, herunder ved at sikre den nødvendige arbejdskraft på sigt.
Folketinget opfordrer regeringen til at tage de nødvendige initiativer til at håndtere de økonomiske udfordringer og sikre et stærkt grundlag for vækst i de kommende år.«